Izjava za javnost, št. 7 Ljudstvo je na kulturni praznik, 8. februarja 2013, zopet zavzelo ulice Ljubljane. Na 3. Vseslovenski ljudski vstaji se je zbralo prek 20.000 protestnic in protestnikov, ki so še enkrat več pokazali, da je slovenska politična elita, desna in leva, s korupcijo, nepotizmom in nesposobnostjo razumevanja ter uresničevanja dejanskih potreb ljudi, povsem izgubila zaupanje prebivalk in prebivalcev Slovenije.

Če se je še do pred kratkim v medijih in politiki govorilo o nejasnosti zahtev protestnic in protestnikov, so bili tokrat napisi na transparentih in izjave govorcev več kot jasni in enotni. Praktično vsi govorci so izrecno izpostavili potrebo po uvedbi neposredne demokracije. Poleg odstopa politične elite, se je tako zahtevalo preoblikovanje političnega in družbenega sistema na način, ki bo omogočal stalno soodločanje ljudi o javnih zadevah in bo vzpodbujal večja socialno enakost ter zagotavljal enakovrednejšo porazdelitev ustvarjenega družbenega bogastva.